Vrou swaar gestraf vir gru-moordArgieffoto. Jwayelile Khuboni (39) is Woensdag in die Pietermaritzburg-hooggeregshof swaar gestraf vir die ontvoering en gru-moord op Nomthandazo Dlamini (22). Khuboni is tot vyf jaar tronkstraf vir ontvoering en 25 jaar vir die moord gevonnis. “Sy sal 30 jaar in die tronk deurbring,” het KwaZulu-Natal polisie gesê. Maroela Media het vroeër berig Dlamini se liggaam is op 10 September sonder ŉ kop of arms langs ŉ pad in die Sunrise Forest-omgewing aangetref. Lt.kol. Thulani Zwane, woordvoerder van die polisie, het gesê Khuboni, wat skuld erken het op albei aanklagte, is op 10 September vasgetrek in verband met die moord en het aanvanklik in die Ixopo-landdroshof verskyn voor die saak na die hooggeregshof oorgeplaas is. Volgens Zwane is Dlamini die laaste keer op 7 September gesien toe sy saam met Khuboni haar huis in Donnybrook, sowat 80 km vanaf Pietermaritzburg, verlaat het. Sy het nooit teruggekeer nie en haar familie het die volgende dag na haar begin soek. “Die saak is by die polisie aangemeld en ŉ soektog is in samewerking met gemeenskapslede van stapel gestuur. Haar liggaam is 10 September gevind. Dit het gelyk of sy met ŉ bosmes gekap is. Albei arms en haar kop was vermis,” het Zwane gesê. Khuboni is nog dieselfde dag in hegtenis geneem en het die polisie na die plek geneem waar sy een van die arms gelos het. “Die ander arm en kop is steeds vermis,” het Zwane gesê. Genl.maj. Bheki Langa, die provinsiale waarnemende polisiekommissaris, het die gewelddadige moord op die vrou veroordeel. “Dit is ondenkbaar dat ŉ vrou ŉ ander vrou op so ŉ wrede manier sal aanval en vermoor,” het hy gesê.